**Κ.Π. Καβάφης*-Όσο μπορείς***

**ΚΑΠΟΙΑ ΓΕΝΙΚΑ ΣΤΟΙΧΕΙΑ ΓΙΑ ΤΟ ΠΟΙΗΜΑ**

Το ποίημα γράφτηκε το 1913 και ανήκει στα φιλοσοφικά ή διδακτικά/παραινετικά ποιήματα του Καβάφη.

Το "Όσο μπορείς" μιλάει για την αξιοπρέπεια και προτείνει μια στάση ζωής στον αναγνώστη. Στόχος του ποιητή είναι να μας καθοδηγήσει και να μας επισημάνει πως πρέπει να προστατεύουμε τον εαυτό μας από τις ρηχές και ευτελείς συναναστροφές διαφυλάσσοντας την αξιοπρέπειά μας. Κυριαρχούν η σοβαρότητα και η απαισιοδοξία, που όμως δεν οδηγούν στην καταστροφή και στην απελπισία. Όπως και σε άλλα ποιήματά του, δίνεται έμφαση στο αίσθημα της αξιοπρέπειας, της υπερηφάνειας. Ο ποιητής δεν ενδιαφέρεται για τον άνθρωπο που κάνει τη ζωή του «όπως τη θέλει», αυτόν που ευτυχεί, που αισθάνεται επιτυχημένος. Αυτός που τον ενδιαφέρει είναι ο άνθρωπος που δεν μπορεί να ζήσει τη ζωή του όπως θέλει, ο αποτυχημένος, ο ηττημένος, ο καταπιεσμένος - από εσωτερικά ή εξωτερικά αίτια - άνθρωπος. Έστω κι έτσι, πρέπει να έχει την εσωτερική δύναμη να αποφεύγει καταστάσεις που τον υποβιβάζουν, που τον «εξευτελίζουν», κατά την άποψη του ποιητή.

Ανάλυση

**Ο ΤΙΤΛΟΣ**

Ο τίτλος του ποιήματος είναι κειμενικός (δηλαδή υπάρχει και μέσα στο κείμενο/ποίημα). Ο Καβάφης προτείνει να ακολουθήσουμε τον δύσκολο δρόμο της αντίστασης στη μαζοποίηση. Αναγνωρίζει τις δυσκολίες που υπάρχουν και γι'αυτό δεν είναι απόλυτος και αυστηρός. Η φράση "όσο μπορείς" τονίζει τη δυσκολία του εγχειρήματος και τον προσωπικό αγώνα που ο καθένας μας πρέπει να δώσει.

**Α΄στροφή**

Από την αρχή του ποίηματος φαίνεται ότι ο Καβάφης αναγνωρίζει ότι ο καθένας μας έχει το δικαίωμα να κάνει όνειρα στη ζωή του και να την σχεδιάζει όπως θέλει. Πολύ συχνά συμβαίνει όμως κάποια από τα όνειρά μας να μένουν απραγματοποίητα. Γι'αυτή την περίπτωση μας μιλάει ο ποιητής. Θεωρεί ότι στη ζωή γίνεται ένας διμέτωπος αγώνας : αγωνιζόμαστε να κερδίσουμε διάφορα πράγματα και ταυτόχρονα αγωνιζόμαστε να μη χάσουμε άλλα, οφείλουμε να προσπαθούμε να ζούμε όπως θέλουμε, αλλά ταυτόχρονα θα πρέπει να προσπαθούμε να ζούμε κι όπως πρέπει. Όταν η ζωή μας δεν είναι πραγματικά αυτή που ονειρευόμασταν, θα πρέπει να προσπαθούμε να μη γίνεται φτηνή και απρόσωπη.  
Χρησιμοποιώντας το ρήμα "*προσπάθησε*", το επίρρημα "*τουλάχιστον*" και τη φράση *"όσο μπορείς*" δείχνει ότι δεν είναι αυστηρός και ότι κατανοεί τις δυσκολίες που υπάρχουν. Η *προτροπή* του *("μην την εξευτελίζεις*") έρχεται *μετά από μια άνω- κάτω τελεία* για να τονιστεί ιδιαίτερα.

**Β΄στροφή**

*Επαναλαμβάνεται η προτροπή "μη την εξευτελίζεις*" κι έτσι γίνεται ο συνδετικός κρίκος ανάμεσα στις δύο ενότητες, ενώ ταυτόχρονα παίρνει κυρίαρχη θέση μέσα στο ποίημα.

Οι *μετοχές* που ακολουθούν είναι όλες *τροπικές*, φανερώνοντας τον τρόπο με τον οποίο η ζωή μπορεί να εξευτελιστεί. Το *αντικείμενο των μετοχών είναι πάντα η ζωή*, ενώ το γεγονός ότι τίθενται σε *ενεργητική φωνή* υποδηλώνει την εκούσια συμμετοχή του καθενός μας στον πιθανό εξευτελισμό. Οι τρεις μετοχές παραθέτονται *κλιμακωτά* : *πηαίνοντας* (τονίζεται η απόσπαση της ζωής από τον άνθρωπο), *γυρίζοντας* (τονίζονται οι μηχανιστικά επαναλαμβανόμενες κινήσεις) και *εκθέτοντας* (τονίζεται η ματαιοδοξία και η επιδειξιομανία ενός ανθρώπου ρηχού).

Η ηθική απογύμνωση και η αποξένωση του ανθρώπου από τον εαυτό του είναι το αποτέλεσμα, αν δε θέτει όρια, αν δεν έχει το θάρρος και τη λεβεντιά να υψώσει το δικό του ανάστημα στο κοινωνικά αποδεκτό, όταν αυτό είναι επικίνδυνο.  
Ο Καβάφης δεν μας αποτρέπει από το να είμαστε κοινωνικοί, αλλά καταδικάζει την κακής ποιότητας κοσμικότητα, την κοινωνική υποκρισία, τις αληθινές δηλαδή όψεις της αντικοινωνικότητας. Παρά την πρώτη απαισιόδοξη εντύπωση που δημιουργεί, η πρόταση του ποιητή είναι μια θετική πρόταση ζωής: ο άνθρωπος να παραμείνει σε σύνδεση με τον εσώτερό του εαυτό, να μην αλλοτριωθεί από τη μάζα, να παραμείνει συνεπής στις προσωπικές του αξίες και οράματα.

**O εξευτελισμός**

* *μες στην πολλή συνάφεια του κόσμου* – οι  πολλές  συναθροίσεις : οι  άνθρωποι  συναντιούνται  απρόσωπα και δεν ενδιαφέρονται για την ουσιαστική επικοινωνία μεταξύ τους ή τη σοβαρή συζήτηση και τη γόνιμη ανταλλαγή απόψεων. Μετά από τέτοιες συναθροίσεις εύλογο είναι να αισθάνεται κανείς κενός.
* *μες στες πολλές κινήσεις κι ομιλίες* – οι συγκεντρώσεις, στις οποίες μπορεί κανείς να παρασυρθεί και να μιλήσει πολύ περισσότερο από όσο πρέπει ή  να  εκμυστηρευτεί τα προσωπικά του ζητήματα σε όλους, εκφράζοντας τα πιο ενδόμυχά του συναισθήματα, τους πιο κρυφούς του φόβους.
* *στων σχέσεων και των συναναστροφών την καθημερινήν ανοησίαν*– από τη μια πλευρά μπορεί να εννοούνται  οι  επιφανειακές σχέσεις με ανθρώπους, για τους οποίους δε νοιαζόμαστε πραγματικά ούτε κι εκείνοι νοιάζονται για μας. Μπορούν να μας προσφέρουν ίσως ευχάριστες στιγμές, αλλά δε θα μας στηρίξουν, όταν τους χρειαστούμε. Από την άλλη πλευρά μπορεί να δηλώνονται μ’ αυτούς  τους  στίχους  οι  σχέσεις με ανθρώπους ρηχούς, οι οποίοι ούτως ή άλλως δεν μπορούν να μας προσφέρουν τίποτα.
* *ξένη  φορτική* – ο κίνδυνος της αλλοτρίωσης. Ο άνθρωπος παρασυρμένος από τις διάφορες ρηχές συναναστροφές απομακρύνεται από τον πραγματικό εαυτό του και καταλήγει να ζει μια ζωή ανιαρή, «φορτική», ενοχλητική και πολύ κατώτερη εκείνης που του αξίζει.

**Η αξιοπρέπεια**

* *όσο  μπορείς*  – έχει τεράστια σημασία η προσπάθεια που θα καταβάλουμε, για να διατηρήσουμε ένα επίπεδο στη ζωή μας και στη σχέση μας με τους άλλους.
* *μην την εξευτελίζεις* – αυτή είναι η βασική παραίνεση του ποιήματος. Ισοδυναμεί με το να μη χάνουμε την υπόληψή μας, την αυτοεκτίμησή μας ή την εκτίμηση και το σεβασμό των άλλων  προς εμάς, την αξιοπρέπειά μας, την πνευματική μας αξία. Συγκεκριμένα:

- ΕΜΕΙΣ είμαστε υπεύθυνοι για την εικόνα που προβάλλουμε στην κοινωνία! Η συμπεριφορά μας πρέπει  να είναι ηθικά άμεμπτη. Να κερδίζουμε το σεβασμό των άλλων με τη στάση μας και τις πράξεις μας.

-  Να μας χαρακτηρίζει περηφάνια, ευπρέπεια και αυτοσεβασμός. Να σεβόμαστε τον εαυτό μας, έτσι ώστε να μην παρασυρόμαστε και να πέφτουμε σε μικρότητες που δε μας τιμούν.

-  Να μην υποτιμούμε τις δυνατότητές μας ούτε να δεχόμαστε οι άλλοι να μας υποτιμούν. Παράλληλα, όμως, να παραμένουμε ταπεινοί!

-  Να αντιστεκόμαστε στις συναναστροφές με ρηχούς ανθρώπους ή ανθρώπους που είναι δυνατόν να επηρεάσουν αρνητικά τη ζωή μας.

- Να είμαστε συγκρατημένοι στην εκδήλωση των συναισθημάτων μας. Δε χρειάζεται να γνωρίζουν όλοι τι  περνάμε! (Για παράδειγμα, δε χρειάζεται  να εκθέτουμε στα κοινωνικά δίκτυα όλα μας τα προσωπικά ζητήματα ,όλες μας τις ανασφάλειες και τους προβληματισμούς...! Έτσι, γινόμαστε τρωτοί και χάνουμε την εκτίμηση των άλλων.)

**Η ΧΡΗΣΗ ΤΟΥ Β' ΕΝΙΚΟΥ**  
Ο Καβάφης χρησιμοποιεί το *β' ενικό* μιας και πρόκειται για ένα παραινετικό ποίημα που απευθύνεται στον αναγνώστη. Ο ποιητικός τόνος γίνεται οικείος, ζεστός και άμεσος.Το ποίημα αποκτά επίσης έναν εξομολογητικό, προσωπικό τόνο, τη μορφή ενός εσωτερικού διαλόγου, μοιάζει σαν να ακούμε τις σκέψεις του ποιητή που απευθύνει πρώτα στον εαυτό του.

**ΠΟΙΑ ΧΑΡΑΚΤΗΡΙΣΤΙΚΑ ΤΗΣ ΚΑΒΑΦΙΚΗΣ ΠΟΙΗΣΗΣ ΒΛΕΠΟΥΜΕ ΣΤΟ ΠΟΙΗΜΑ;**  
1. Η καβαφική αξιοπρέπεια/ η αίσθηση του χρέους : προβάλλεται στο ποίημα και αποτελεί βασική αξία του. Ο άνθρωπος οφείλει όταν βλέπει ότι διάφορα όνειρά του δεν μπορούν να πραγματοποιηθούν, να είναι αξιοπρεπής και να μη θυσιάζει την ατομικότητά του στον βωμό ανούσιων συναναστροφών μόνο και μόνο για να γίνει κοινωνικά αποδεκτός.  
2. Η γλώσσα : είναι η γνωστή ιδιότυπη καβαφική γλώσσα : *δημοτική* (π.χ. εξευτελίζεις αντί ευτελίζεις), *καθαρεύουσα/ αρχαΐζουσα* (την καθημερινήν) και *ιδιωματισμούς* (στες αντί στις, πηαίνοντας αντί πηγαίνοντας)  
3. *Πεζολογικό ύφος* : δεν υπάρχει ομοιοκαταληξία, ούτε πολλά επίθετα και εκφραστικά μέσα. Μοιάζει σα να είναι προφορικός ο λόγος του Καβάφη, κάτι που εξυπηρετεί το παραινετικό ύφος του ποήματος.

**ΜΕ ΠΟΙΟ ΤΡΟΠΟ ΜΠΟΡΟΥΜΕ ΝΑ ΔΙΑΦΥΛΑΞΟΥΜΕ ΤΗΝ ΑΤΟΜΙΚΟΤΗΤΑ ΜΑΣ;**  
Η πνευματική καλλιέργεια, η αυτογνωσία και τα ποικίλα ενδιαφέροντα προάγουν την αυτοεκτίμηση. Αν δεν υπάρχουν αυτά, τότε η ζωή γίνεται σα μια ξένη, δηλαδή δεν είμαστε πια ο εαυτός μας, χάνουμε την ατομικότητά μας και αυτό μας γίνεται βάρος (φορτική).

*(Καπούτση Σ.- Φ.Θεοδούλου-Ν. Μελιγκώνης)*

Κ.Π. Καβάφης, *Όσο μπορείς* (1913)

**Α. Ας κατανοήσουμε το κείμενο**

1. Σε ποια κατηγορία καβαφικών ποιημάτων ανήκει το παραπάνω ποίημα; Ποια στοιχεία του κειμένου σε βοήθησαν στην απάντησή σου;

2. Ποιο είναι το βασικό θέμα του ποιήματος;

3. Ποια είναι η προτροπή που κυριαρχεί στο ποίημα;

4. Ποιες κοινωνικές εκδηλώσεις μπορούν να εξευτελίσουν τη ζωή του ατόμου;

5. Ποιον κίνδυνο επισημαίνει το ποιητικό υποκείμενο στον τελευταίο στίχο με τη χρήση των δύο επιθέτων; Πώς μπορεί αυτός να αποφευχθεί;

**Β. Ας προσεγγίσουμε τη δομή και τη γλώσσα του κειμένου**

1. Να δώσεις έναν ενδεικτικό τίτλο για κάθε στροφή – ενότητα του ποιήματος.

2. Ποιο ρηματικό πρόσωπο χρησιμοποιεί το ποιητικό υποκείμενο; Σε ποιον απευθύνεται;

3. *πηαίνοντάς την, γυρίζοντας συχνά, εκθέτοντάς την*: ποιο είναι το υποκείμενο και ποιο το αντικείμενο των μετοχών; Να εξηγήσεις τον συντακτικό τους ρόλο περιεχόμενο και ποιο το και το σημασιολογικό τους περιεχόμενο

4. Να εντοπίσεις τις δύο επαναλήψεις λέξεων / φράσεων που υπάρχουν στο ποίημα και να εξηγήσεις τη λειτουργία τους.

5. Ποια χαρακτηριστικά της ποιητικής τέχνης του Καβάφη μπορείς να εντοπίσεις στο ποίημα;

10.Να κάνετε τις σωστές αντιστοιχίσεις:

|  |  |
| --- | --- |
| «Μην την εξευτελίζεις…εκθέτοντάς την» | προσδιοριστικό επίθετο |
| «πολλή συνάφεια του κόσμου» | ιδιωματισμός |
| «ξένη», «φορτική» «πολλές κινήσεις» | παρομοίωση |
| «μες… του κόσμου μες ... κι ομιλίες | εικόνα |
| «πηαίνοντας» «στες» | προσωποποίηση |
| «σα μια ξένη φορτική» | σχήμα επαναφοράς |

11.Ποιες από τις επόμενες λέξεις ή φράσεις πιστεύετε ότι ταιριάζουν στη γλώσσα και στο ύφος του ποιήματος;

* Δημοτική
* καθαρεύουσα
* έχει ιδιωματικές εκφράσεις
* έχει τύπους της καθαρεύουσας
* αντιποιητική - πεζολογική γλώσσα
* έχει έντονο το λυρικό στοιχείο
* απλή – καθημερινή γλώσσα
* έχει κοσμητικά επίθετα
* έχει ιαμβικό μέτρο
* ιδιαίτερη σημασία της στίξης
* μεγαλόστομο, ρητορικό ύφος
* ελεύθερος στίχος
* ίσος αριθμός συλλαβών
* απουσία ομοιοκαταληξίας
* εκφραστική ακρίβεια, καίρια έκφραση
* ύφος διδακτικό, φιλοσοφικό

**Γ. Ας σχολιάσουμε ιδέες, στάσεις, αξίες, πράξεις και συμπεριφορές**

1. Ποια προσωπική ευθύνη έχει ο άνθρωπος για τη διαφύλαξη της προσωπικής ελευθερίας και της αξιοπρέπειάς του;

2. Ποια στάση ζωής προβάλλεται μέσα από το ποίημα; Πόσο επίκαιρη, κατά τη γνώμη σου, είναι η προτροπή του ποιητή;

*(πηγή:Ι.Π. ΑΜΠΕΛΑΣ – ΕΛ. ΦΟΥΝΤΑ)*